section_heading: Dijagnoza
paragraph_text: 250px|mini|[[Foropter u upotrebi]] Zamućen vid može biti rezultat brojnih stanja, ne nužno vezanih uz poremećaje loma svjetlosti. Dijagnozu refrakcijske greške obično potvrđuje oftalmolog tijekom ispitivanja pomoću probnih leća, ili pak pomoću foroptera, instrumenta koji sadrži veliki broj optičkih leća različitih jakosti. U kombinaciji s retinoskopom (postupak se naziva retinoskopija), liječnik upućuje pacijenta da gleda u tablicu za ispitivanje vidne oštrine (optotip) dok on mijenja leće da objektivno procijeni iznos refrakcijske greške pacijenta. Nakon što liječnik procijeni iznos greške, pacijentu postupno stavlja leće veće ili manje jakosti (postupak poznat kao refraktometrija). Za preciznije određivanje refrakcijske greške, osobito u djece, često se koriste cikloplegici. Automatski refraktometar je elektronički instrument koji se ponekad koristi umjesto retinoskopa za objektivnu procjenu refrakcijske greške. Defekti vida uzrokovani refrakcijskim greškama mogu se razlikovati od ostalih defekata pomoću stenopeičkog otvora koji će poboljšati vid samo u slučaju refrakcijskih grešaka.